Lungmetrajul românesc „Îngerul speraței” se află în plină producție, filmările având loc în diverse locații istorice din Iași, dar și din țară. Autorul filmului este regizorul pasionat de istorie Cristian Prisecaru, iar filmul este produs de Carpathian Motion Pictures din Iași, reprezentată de Sebastian Grigore și Dragoș-George Cheptănaru.
Distribuția filmului se bucură de participarea unor nume consacrate ale scenei românești, cum sunt actorii Doru Aftanasiu, Eliza Judeu, Ioan Gânju, Nicolae Diaconu, Ștefan Alexiu, Tudor Hurmuz, Răzvan Grosu, Ramona Ananie, precum și suceveanul Bogdan Amurăriței. Protagonista filmului este foarte promițătoarea actriță Andreea Baban, elevă în clasa a XII-a la secția de actorie a Colegiului Național de Artă ”Octav Băncilă” din Iași. Rolul mamei protagonistei este interpretat de actrița Diana Iordache care, după apariții pe scene și ecrane din străinătate, își face debutul în lungmetraj românesc.
Faptele prezentate în film s-au petrecut în România la finalul anilor ’50 ai secolului trecut, pe fondul Revoluției din Ungaria. De altfel, ”Carpathian Motion Pictures” se află la al doilea film istoric, primul fiind „Origine nesănătoasă”, premiat la festivaluri internaționale de film și care prezintă lupta armată a partizanilor anticomuniști.